google/wiki40b huggingface dataset:
Glomfjord

Operasjon Muskedunder

I september 1942 var Glomfjord Kraftverk arena for sabotasjeaksjonen Operasjon Muskedunder (Glomfjordraidet). Tolv kommandosoldater fra England, Canada og Norge ble satt i land fra en fransk ubåt, «Junon», i Bjærangen. Soldatene tok seg over fjellet og utførte en sabotasjeaksjon mot Glomfjord Kraftverks turbinhall og rørgate. Etter aksjonen ga okkupasjonsmakten opp utbyggingen av aluminiumsverket i Glomfjord. Av gruppen på tolv sabotører ble hele åtte tatt av tyskerne like etter aksjonen. 
Bare fire av de tolv kommandosoldatene kom seg over fjellet til Sverige. Sju av de arresterte ble sendt til Tyskland, hvor de først var internert i Kolditz før de ble sendt til Sachsenhausen og henrettet ved nakkeskudd 23. oktober 1942. Linge-karer var med, Erling Magnus Djupdræt og Sverre Granlund. Granlund berget seg mens Djupdræt døde 24. september etter å ha blitt såret av en tysk bajonett i Fykan-hytta. 
En bauta over aksjonen ble avduket ved kraftstasjonen i 1995.
Royal Mail Ship

Royal Mail Ship, også Royal Mail Steamer, vanligvis sett forkortet RMS, er skipstypeforkortelsen for skip som frakter post for Royal Mail. Disse skipene har rett til å heise Royal Mails vimpel når de seiler.
Mårkær kloster

Mårkær Kloster (Moerker) ble i 1391 grunnlagt av den katolske hospitalsorden antonittene, oppkalt etter Den hellige Antonius.

Første antonitterkloster i Norden

Antoniusklostret i Mårkær var en mellomting mellom et herre- og et tiggerkloster. Klosteret ble grunnlagt etter at antonittene i Tempzin, Mecklenburg hadde tilegnet seg gods på halvøya Angel i det sydlige Slesvig. Klosteret lå mellom Flensborg og Kappel, og var det første av sitt slag i Norden.
I 1470 ga Christian I Frue Kirke i Præstø til hr. Povl Winter, præceptor i St. Antonius hus i Mårkær. Dermed ble Mårkær moderkloster til Præstø kloster. Dronning Dorothea lot seg oppta i broderskapet, og etterlot det 300 gylden.

Reformasjonen

Mårkær ble etter reformasjonen oppløst. Da hertugdømmet i 1544 ble delt mellom kong Christian III og hans to brødre, kom Mårkær til hertug Adolf av Slesvig-Holsten-Gottorp. De siste bygninger forsvant i 1780.

Kuriosa

Antonigade i København, er oppkalt etter to parseller som antonittermunker fra Præstø eide i hovedstaden.
Zhanhe

Zhanhe (forenklet kinesisk: 湛河区, pinyin: Zhànhé Qū) er et byedistrikt i byprefekturet Pingdingshan i provinsen Henan i Folkerepublikken Kina. Det har et areal på 124 km² og talte ca. 220.000 innbyggere i 2002.
Smile (Brian Wilson-album)

The Beach Boys' versjon

Etter utgivelsen av Pet Sounds i 1966, startet Brian Wilson arbeidet med et nytt album. Wilson inngikk et samarbeide med tekstforfatteren Van Dyke Parks på et prosjekt han først kalte Dumb Angel. Da innspillingene startet i august 1966, var navnet endret til Smile. Etter suksessen med «Good Vibrations», der han spilte inn segmenter i forskjellige platestudioer og satte de sammen i etterkant, ønsket Wilson å spille inn et helt album på samme måten. Men i desember 1966 stoppet han brått å arbeide videre med albumet. 
Konflikter med de andre medlemmene i The Beach Boys på grunn av Parks' underfundige tekster og Brian Wilsons egen sykdom og tiltagende misbruk av narkotika, var noen av årsakene til at han ikke maktet å klargjøre albumet for utgivelse. 6. mai 1967 ble det annonsert at Brian Wilson hadde lagt Smile-prosjektet på is.

Nyinnspillingen

Planene om utgivelse av det opprinnelige albumet ble skrinlagt i mai 1967, men det ble flere ganger i løpet av 1960-, 1970- og 1980-tallet gjort forsøk på å få Brian Wilson til å ferdigstille det. Først i 2003 startet Wilson å nærme seg materialet med en seriøs tanke om fullføre albumet. I februar 2004 sjokkerte han en hel musikkverden med å annonsere en turné der han skulle fremføre SMiLE i sin helhet. Etter turneen gikk han i studio, og i tett samarbeide med tekstforfatter Van Dyke Parks og musikeren Darian Sahanaja fullførte Wilson albumet tilnærmet slik han hadde tenkt seg det over 37 år tidligere. 
På albumet medvirker Brian Wilsons turnéband og Stockholm Strings 'n' Horns, og bortsett fra Wilson er ingen av musikerne fra de opprinnelige innspillingene i 1966 og 1967 med her. Van Dyke Parks skrev tekst til «On a Holiday», en låt som tidligere kun var hørt som instrumental tidligere, og «Cool, Cool Water», «I Love to Say Da Da» og «Water Chant» ble satt sammen med nyskrevet musikk og gitt navnet «In Blue Hawaii». Albumet er dermed ikke en ren rekonstruksjon av det uutgitte albumet, men inneholder en blanding av gamle og nye ideer fra både Wilson og Parks.
SMiLE har tre forskjellige hovedtemaer, der det første handler om USAs og Nord-Amerikas historie. Det andre temaet er barndom og farskap, mens del tre er om de fire elementene. Låtrekkefølgen er en del annerledes enn den Capitol Records fikk i desember 1966, men er påfallende lik en rekke bootleg-versjoner fra 1970- og 1980-tallet.
Cerochroa

Utseende

Middelsstore), ovale, matte, gulbrune bladbiller.

Levevis

Både larvene og de voksne (imago) er planteetere, ofte på busker og trær.

Utbredelse

Slekten er utbredt i Afrika.
Harris-demningen

LewiHarris-demningen er en demning med vannkraftverk (tradisjonelt elvekraftverk) i Calhoun County, i nordvestre deler av delstaten Alabama i USA. Anlegget ligger ved en sideelv til Coosa River, som igjen renner sammen med Alabama River. Kraftverket har en installert produksjonskapasitet på 135 MW, fordelt på to turbiner.
Teorien om planlagt atferd

Teorien om planlagt atferd (Theory of Planned Behavior, TPB) er en sosialpsykologisk modell som forklarer forholdet mellom ulike overbevisninger og atferd. Teorien er en utvidelse av Icek Ajzen og Martin Fishbeins Teori om overveid handling (Theory of Reasoned Action, TRA) fra 1975. TPB hevder at et individs atferd i stor grad kan forklares gjennom fire komponenter: holdninger, subjektive normer, persipert atferdskontroll og intensjon. Teorien kan brukes innen flere områder og har vist seg å være spesielt nyttig til å forklare helserelaterte atferder
Chalcocrates bretoni

Utseende

Ganske store (30-40 millimeter), mørke, brede biller. Hos denne gruppen mangler hannene horn og kjønnene ser nokså like ut, hunnen er litt bredere enn hannen. Kroppens grunnfarge er svart, denne arten er ganske fint punktert og uten metallisk glans. Beina har skarpe tenner på utsiden av leggene.

Utbredelse

Arten er utbredt på Ny-Guinea.
Jambalaya

Jambalaya [ˌdʒʌmbəˈlaɪə] er en familie av risretter typisk for cajunkjøkkenet og det kreolske kjøkken i Louisiana.
Matretten ligner den spanske paella, muligvis på grunn av den spanske dominansen i USA på tiden den oppsto. Men det finnes mange andre teorier, blant annet at navnet er en kombinasjon av ordene jambon (fransk for skinke, à la (fransk for type), og ya-ya (vestafrikansk for ris).
Risen blandes sammen med grønnsaker og kjøtt, og krydres med den såkalte "hellige treenigheten" i cajunkjøkkenet; løk, mild grønn paprika, og selleri. Kjøttet kan være røkt pølse (andouille), kylling, skinke, skalldyr (for eksempel reker eller hummer). Tabascosaus anvendes ofte for å gi retten den krydrete og noe sure smaken.
Det finnes like mange varianter av jambalaya som kokker som lager den. For jambalaya i cajuntappning anvendes en form for jevning (roux), mens den i kreolsk tappning vanligvis anvender tomatsaus.
Filmmagasinet

Filmmagasinet var et norsk TV-program om kinoaktuelle spillefilmer som ble sendt på NRK fra 1961 til 1989. Pål Bang-Hansen ledet det gjennom de fleste av disse årene.
Posten het opprinnelig Filmnytt og ble i begynnelsen ledet av Kåre Hegseth og Gunnar Oldin. I 1961 overtok filmjournalist Sven Krohn i Aftenposten og i 1964 overtok Arnljot Berg. Programmet ble samme år omdøpt til Filmmagasinet. Ole Christian Lagesen var innom i 1967, før Pål Bang-Hansen tok over i 1967. Han ledet det frem til det ble nedlagt i 1989.
Innholdet var stort sett aktuelle filmer, intervju og reportasjer fra Filmfestivalen i Cannes. I 1979 ble det boikottet av filmimportørene.  I 1985 var programmet et ledd i Lørdagsbilaget der Bang-Hansen var delleder. Magasinet fikk konkurranse fra nye TV-kanaler ut på 1980-tallet og mistet endel av oppslutningen. Som det svenske Filmkröniken, ble Filmmagasinet  nedlagt i 1993.
I en overgangsperiode ble det i 1990-92 komplettert med På kino også ledet av Pål Bang-Hansen
sammen med Hege Øygarden. Filmjournalistikken ble heller innlagt som element i mer generelle kulturprogram, som Kulturoperatørene. Samtidig startet TVNorge programmet Take one ledet av Sverre Holm. På TV 2 kom den ukentlige Filmguiden.
Adriabukta

Adriabukta er en 2-3 km bred bukt i Hornsund på sørsiden av Wedel Jarlsberg Land på Spitsbergen, Svalbard. Bukta er avgrenset av utstikkeren Treskelen med Treskelodden i øst, og fjellet Urnetoppen (813 m) i nord. I botnen av bukta når Urnetoppens bratte fjellside nesten helt ut i sjøen. Området tilhører Sør-Spitsbergen nasjonalpark.
Stedet er oppkalt etter Adriaterhavet.
Her ble det i 1926 oppført en bistasjon ytterst på «Treskelen» (Treskelodden) helt sør i bukta, for norsk fangst i det som utgjorde Fagstfelt 3 (Nordre Hornsund). Hytta var helt ødelagt allerede før andre verdenskrig. Det er også en nyere ekspedisjonsbase litt lengre nord innerst i Adriabukta, som ble bygget ved tuften og gravrøysen etter en annen fangststasjon.
FLK «Admiralen»

Skipet

I 1907 var tonnasjen 1 517,49 bruttoregistertonn og 905,80 nettoregistertonn. Hovedmaskinen var samme år en compound dampmaskin med arbeidstrykk 80 psi og ytelse på 800 ihk (indikerte hestekrefter) og 163 nhk (nominelle hk).
Shanhaiguan

Shanhaiguan (tradisjonell kinesisk:: 山海關, forenklet kinesisk: 山海关, pinyin: Shānhǎi Guān, W.-G.: Shan Hai Kuan) er et bydistrikt i byprefekturet Qinhuangdao i Hebei-provinsen i Folkerepublikken Kina. Det har et areal på 192 km² og talte i 2006 ca. 140 000 innbyggere.
På norsk betyr navnet fjell- og havpasset (Shanhai-passet).
Det utgjør østenden av den regionale forgreningen av Den store kinesiske mur, og er et populært turistmål. Den første port under himmelen er også besøkt av turister. Det sted der muren når ned til Stillehavet (i Bohai-bukten) har fått tilnavnet Den gamle dragens hode. 
Shanhai-passet er om lag 300 km øst for Beijing.

Historie

Her var i lange tider av Kinas historie forsvarsgrensen mot stammene i Mandsjuria (som  khitanerne, jursjenerne og mandsjuene).
Shanhaiguan ligger sør for Yanfjellene og nord for Bohaihavet, og passasjen mellom fjell og hav er ikke bred. 
Både Det nordlige Qi-dynastiet og Tang-dynastiet bygde vaktstasjoner i området. I 1381 lot Ming-generalen Xu Da bygge festningen Shanhaiguan. Senere forsterket minggeneral Qi Jiguang festningen med et stort garnisonsanlegg, med ytterligere fort øst, sør og nord for passet, slik at Shanhaiguan ble til et av Kinas sterkeste festningsverker. 
Men da det virkelig gjaldt, var festningene til ingen nytte. Ved Ming-dynastiets fall – Beijing var blitt inntatt av opprørere som angrep fra innlandet – satt general Wu Sangui som kommandant i Shanhaiguan. Han hadde tenkt å gå over til opprørerne, altså de nye makthavere, men fikk høre fra hovedstaden at deres anfører, Li Zicheng, hadde forgrepet seg mot hans konkubine, Chen Yuanyuan. Da tok han i stedet kontakt med Qing-føreren Dorgon, og åpnet så festningens porter for Qing-soldatene. Sammen med dem strømmet de sørover og kjempet og vant mot Li Zicheng i slaget ved Shanhaiguan.

Kulturminner

Shanhaiguanavsnittet av Den kinesiske mur (万里长城—山海关. Wanli Changcheng – Shanhaiguan) ble i 1961 oppført på Folkerepublikken Kinas liste over kulturminner. I 1987 erklærte UNESCO Den kinesiske mur som Verdensarv.

Jernbane

Shanhaiguan er stoppested på den viktige jernbanelinen Jinghabanen som løper fra Beijing til Harbin via blant annet Tianjin, Tangshan, Shenyang og Changchun.

Vei

Distriktet er også startpunkt for Kinas riksvei 205, som fører gjennom det østlige Kina sørover til Shenzhen i Guangdong.
Kinas riksvei 102 løper gjennom området. Den begynner i Beijing og fører gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin.
Dehua

Dehua (kinesisk: 德化县; pinyin: Déhuà Xiàn) er et fylke i provinsen Fujian i Folkerepublikken Kina. Det er underlagt byprefekturet Quanzhou.
I 1999 hadde det en befolkning på 301 888 innbyggere.

Historie

Dehua er fra gammelt av kjent for sin porselen, Dehua-porselen. Området er rikt på kaolin, og den hvite porselen som produseres – i store mengder – er i Vesten gjerne blitt best kjent under det franske navnet blanc de chine («hvit fra Kina»). 
Det er i lange tider blitt produsert porselen som middagsserviser, lysestaker, sparegriser, fotorammer, smykkebokser, blomstervaser, hagedekorasjoner, figurer, statuer og meget annet. Dehuas produksjon utgjorde en relaivt stor andel av kinesisk eksportporselen som kom igang i stor stil allerede under Ming-dynastiet men særlig under Qing-dynastiet, og som gikk både til Vesten og til Japan og andre land i Det fjerne østen. Fylket Dehua ligger nær den tidligere så store og viktige havnen i Quanzhou, som i lange tider var Kinas viktigste internasjonale handelshavn. Dette har også bidratt til at nettopp denne porselenen fikk en såpass stor utbredelse. 
Dehuaporselen er som regel helt hvit eller kremfarget, og ubemalt. Under Kangxiepoken, da de i ettertid mest verdifulle produktene ble til, fremhersket et rosa-kremfarget skimmer, mens det under Qianlong-keiserens regjeringstid snarer var en svak blålig tone i porselenet herfra.
Noen særlig viktige porselensbrennovner i fylket stod i byen Qudougang. Men det var også mange andre ovner, i Jiachunling, Dalongkou, Neiban, Weiban, Houyao, Shipaige, Taipinggong og Wangyangkeng.  Det antas også at den porselenstypen som gjerne kalles Marco Polo qingbai ble produsert i stor utstrekning i Dehua og noen omliggende fylker.

Kulturminner

Porselenbrenneriene i Qudougong i Dehua fylke, fra Song-dynastiet og Yuan-dynastiet (Qudougong Dehua yao yizhi, 屈斗宫德化窑遗址) ble i 1988 tilføyd på Folkerepublikken Kinas liste over kulturminner.
Vietnams riksvåpen

Vietnams riksvåpen tar utgangspunkt i det vietnamesiske kommunistpartiets emblem, med en gul femtakket stjerne på rød bakgrunn, slik det også er i nasjonalflagget. Tannhjulet symboliserer arbeiderne  og et kornaks symboliserer bondebefolkningen. Riksvåpenet ble vedtatt som Nord-Vietnams riksvåpen 30. desember 1955, og ble riksvåpen for hele Vietnam etter sammenslåingen 2. juli 1976.
Fylkesvei 5308

Fylkesvei 5308 går mellom Frekhaug og Fløksand i Meland kommune. Veiens lengde er 9,7 km
Frem til 2019 hadde veien betegnelsen Fv244.
Joint Forces Command

Joint Forces Command (JFC) er en overkommando i det britiske forsvaret som forvalter felleskapasiteter fra de tre forsvarsgrenene; Royal Navy, British Army og Royal Air Force. Kommandoen ble etablert i 2012 på bakgrunn av en rapport fra juni 2011 som anbefalte opprettelsen av en felleskommando med oppgave å levere spesifikke militære kapasiteter på tvers av forsvarsgrenene og lede utviklingen av fellesoperativ krigføring, eksperimentering og lærdomsforvaltning.
Sjefen for JFC har den militære graden admiral, general eller air chief marshal (OF-9 i henhold til STANAG 2116).
Abelprisen

Abelprisen blir utdelt årlig til internasjonale forskere som har utmerket seg innen fagfeltet matematikk. Prisen deles ut av Det Norske Videnskaps-Akademi. Selve overrekkelsen skjer av en representant for kongehuset i prisutdelingsseremonien i Universitetets Aula i Oslo. Prisen er på seks millioner kroner. Prisvinneren(e) blir kåret av Abelkomitéen, som består av internasjonalt anerkjente matematikere. 
Abelprisen er oppkalt, og skal hedre minnet, etter den norske matematikeren Niels Henrik Abel. I statuttene til Abelprisen står det at prisen «skal bidra til å heve matematikkfagets status i samfunnet og stimulere barn og unge til å bli interessert i matematikk». 
Foruten Abelprisen er Fieldsmedaljen den mest prestisjefulle prisen i matematikk. Andre viktige matematikkpriser er Wolfprisen og Schockprisen.

Abelprisens opprettelse

Opprettelsen av en matematikk pris i Abels navn ble for første gang foreslått av Sophus Lie, da det ble kjent at den nyopprettete Nobelprisen ikke skulle bli utdelt til matematikere.  Inspirert av dette ville Kong Oscar II i 1902 opprette en Abelmedalje, og statutter og reglement for den nye prisen ble utarbeidet av Waldemar Christopher Brøgger og Ludwig Sylow ved Universitetet i Christiania. Unionsoppløsningen satte en stopper for det første forsøket til å opprette en Abelpris.
Tanken om å opprette en Abelpris ble gjenopptatt før tohundreårsjubileet (som var i 2002) for Abels fødsel. Opprettelsen av Abelfondet på 200 millioner kroner ble besluttet med bred politisk enighet, og ble kunngjort av Norges statsminister Jens Stoltenberg 23. august 2001 under et foredrag ved Universitetet i Oslo, Blindern. Abelfondet er nå nedlagt, men prisen finansieres direkte over statsbudsjettet.

Abelkomitéen

Abelkomitéen er opprettet av Det Norske Videnskaps-Akademi, og består av fem anerkjente matematikere, både norske og internasjonale, som utpeker prisvinner for den årlige Abelprisen.

Abelstyret

Abelstyret godkjenner budsjett og kontrollerer komiteens arbeid. Styret utpekes av Videnskaps-Akademiets medlemmer. For tiden ledes Abelstyret av Professor John Grue (UiO).
Sui (Shangqiu)

Sui (kinesisk: 睢县; pinyin: Suī Xiàn) er et fylke i provinsen Henan i Folkerepublikken Kina. Det ligger under byprefekturet Shangqiu.
Fylket hadde 769 612 innbyggere i 1999.
Den gamle hovedstaden til oldtidsstaten Hua befant sted i dette området.
Grend

Grend eller et grendesamfunn (fra norrønt grend; beslektet med granne, nabo) er en samling med gårder, hus, eller hytter. Grend (er avledet av granne – grannelag) betegner en gruppe av gårder som ligger mer eller mindre samlet og er skilt fra andre grupper med utmark, skog eller liknende. Grenden er en mindre enhet enn en bygd, som således kan inneholde en eller flere grender. Grendesamfunnene langs kysten kalles gjerne fiskevær.
I mange grender var det i en tid skikk å bygge såkalte grendehus, et forsamlingslokale der grendens innbyggere kunne samles. Også bedehustradisjonen stikker dypt i mange grendesamfunn. Fra gammelt av kjenner man også til såkalte grendeskoler, små skoler som i dag enten er nedlagt eller har blitt til flerdelte skoler eller skoler for 1.–3. klassetrinn.
Større grendesamfunn, sentralt plassert i bygden, har i mange tilfeller utviklet seg til tettsted og endatil til byer. Eksempler på dette er bygdesentrene oppover i dalførene, eksempelvis Gol og Geilo i Hallingdal. Hokksund er et eksempel på en grend som først utviklet seg til et tettsted, deretter til en by. 
Den klassiske grenden består likevel av langt færre, eller til og med ganske få hus, som oftest bygd med en viss geografisk nærhet til hverandre. Dette gjør at grender og heller ikke bygder sjelden er utviklet til tettsteder ifølge den offisielle definisjonen av begrepet.
Svart hagefly

Utseende

Et middelsstort (vingespenn 39 – 47 mm), silkeaktig gråsvart nattfly. Forkroppen og forvingen er gråsvarte. Forvingen har et skinnende hvitt nyremerke, ellers har den alle tegningene som er typiske for nattfly, men disse er vanskelige å se på grunn av den mørke fargen. Bakvingen er mørkgrå, lysere ved roten. Larven er naken, grønn eller brun, lysere på ryggen enn på buken. På sidene har den lyse skråstriper, på det bakerste kroppsleddet en spiss pukkel. På to av de fremste kroppsleddene har den mørke tverrflekker på ryggen.

Levevis

Arten lever mest i bebodde områder: hager, veikanter og skrotemark. Larvene kan leve på en rekke ulike løvtrær, busker og urter. De voksne sommerfuglene flyr om natten i juli – august og kommer gjerne til lys.

Utbredelse

Den er utbredt i Europa, unntatt lengst i nord. I Norge forekommer den bare langs kysten av Sørlandet og Østlandet.
Anvers (Paris Metro)

Anvers er en stasjon på grensen mellom 9. arrondissement og 18. arrondissement på metroen i Paris.
Stasjonen har sitt navn etter den nærliggende square d'Anvers (Antwerpens plass).
Stasjonen betjenes av linje 2. Den ble åpnet 7. oktober 1902.
UFC 110

Bakgrunn

En interim tungvekt tittelkamp var diskutert for dette arrangementet mellom Shane Carwin og Cain Velasquez, men ble kansellert da Carwins kone har termin kun dager før arrangementet. Senere ble det bekreftet at det blir en interim tittelkamp mellom Carwin og Frank Mir under UFC 111. I tillegg er en kamp mellom Rich Franklin og Keith Jardine diskutert. Senere ble det bekrefet at en tidligere annonsert kamp for UFC 108 mellom Antônio Rodrigo Nogueira og Cain Velasquez nå var planlagt som hovedkamp for UFC 110.
Dana White sa i et intervju etter UFC 106 at en tidligere annonsert kamp mellom Wanderlei Silva og Akiyama var usikker på grunn av skade og kunne bli erstattet av en kamp mellom UFC weltervekt tittelholder Georges St-Pierre og Dan Hardy, eller en kamp mellom Silva og Michael Bisping. Sistnevnt ble senere bekreftet, mens St-Pierre vs. Hardy ble arrangert for UFC 111.
En tidligere annonsert kamp mellom Nate Marquardt og Chael Sonnen ble flyttet til UFC 109. En forventet kamp mellom Chris Lytle og Dong Hyun Kim ble avlyst på grunn av en skade hos Kim. Billettene til arrangementet ble utsolgt den første dagen de ble tilgjengelig. Kampen mellom Elvis Sinosic and Chris Haseman skulle bli den første kampen i UFC mellom to australiere, men en skuldreskade satte Sinosic utenfor kampen. Ingen erstatter ble funnet, så kampen ble avlyst. I tillegg ble Ben Rothwell syk kort tid før arrangementet, så Anthony Perosh gikk inn som motstander for Mirko «Cro Cop» Filipović.
Fylkesvei 8100

Nasjonal turistvei

Sammen med europavei 75 mellom Svartnes i Vardø og Varangerbotn i Nesseby har veien fått status som nasjonal turistvei Varanger. Turistveien er 160 km lang.
Frem til 2019 hadde veien betegnelsen fylkesvei 341.

Fremtid

Det finnes forslag om en vei mellom Hamningberg og Båtsfjord. Det mangler kun 25 km fordi det er en kommunal vei med fast dekke mellom Syltefjorden og Båtsfjord. Det er ikke noen tidsplan besluttet på det.
Universidad Centroamericana «José Simeón Cañas»

Universidad Centroamericana «José Simeón Cañas» (UCA) er et universitet i San Salvador i El Salvador.
Universitetet er privat, men nonprofit, og drives av Jesuittordenen. UCA har over 8 000 studenter.
Bolsenasjøen

Bolsenasjøen er dem femte største innsjøen i Italia litt nord for Roma i provinsen Viterbo. 
Med sin runde form er den en kratersjø, i krateret etter vulkanen Vulsini. Sjøen renner ut i elven Marta som går til Det tyrrenske havet.  I sjøen ligger turistøya Bisenta og den privat eide Martana.  På nordbredden ligger det lille stedet Bolsena. Andre steder nært sjøens bredd er Montefascione, Marta, Capodimonte, Valentano, Gradoli, Grotte di Castro og San Lorenzo nuovo.
Den er den største av de tolv viktigste sjøene i sentrale Italia og inneholder 62 prosent ferskvann mens Braccianosjøen bare har 34 prosent.  Flateinnholdet er 9.2 prosent på 305 meter.
Før gikk all kloakk ut i sjøen, som i 1996 fikk et renseanlegg og ble renere av det.
(en) Kategori:Lake Bolsena – bilder, video eller lyd på Wikimedia Commons
Karl av Valois

Karl av Valois (Charles de Valois) (født 12. mars 1270, død 16. desember 1325) var greve av Valois, Anjou, Maine og titulær konge av Aragón.
Han var sønn av Filip III og Isabella av Aragón.
I sitt første ekteskap med Margrete av Anjou fikk han sønnen Filip VI av Frankrike, den første kongen av dynastiet Valois.
Han ble senere gift med Katherina de Courtenay, markgrevinne av Namur og Matilda de Châtillon.
Norsk Laserklubb

Norsk Laserklubb er den norske klasseklubben for jolleklassene Laser, Laser Radial og Laser 4,7.
NM i mangekamp 2005

NM i mangekamp 2005 var en del av NM i friidrett 2005, og ble arrangert som et eget mesterskap på Marienlyst stadion i Drammen, 
23. og 24. juli av Buskerud Friidrettskrets.
Det ble konkurrert i tikamp for menn og sjukamp for kvinner.